শুল্কযুদ্ধের মাঝে মার্কিন সফরে জয়শঙ্কর!

ওয়েব ডেস্ক : আন্তর্জাতিক রাজনীতিতে কখন কে কার সঙ্গী তা ঠিক করা যায় না। কারণ, রুশ তেল কেনার জন্য ভারতের উপর শুল্ক বসিয়েছিলেন ডোনাল্ড ট্রাম্প (Donald Trump)। এর পরেই চীনের প্রেসিডেন্ট শি জিনপিং (Xi Jinping), ভারতের প্রধানমন্ত্রী নরেন্দ্র মোদি (Narendra Modi) ও রাশিয়ার প্রেসিডেন্ট ভ্লাদিমির পুতিনকে (Vladimir Putin) এক ফ্রেমে দেখে সুর নরম করেছিলেন মার্কিন প্রেসিডেন্ট। এ সবের পর এবার মার্কিন সফরে গেলেন ভারতের বিদেশ মন্ত্রী এস জয়শংকর (S Jaishankar)। বৈঠক করবেন মার্কিন বিদেশ মন্ত্রী মার্কো রুবিওর ( Marco Rubio) সঙ্গে।

ভারতের উপর ৫০ শতাংশ শুল্ক চাপানোর পর এই প্রথমবার মার্কিন সফরে গিয়েছেন জয়শংকর (S Jaishankar)। সোমবার মার্কিন সময় সকাল ১১টার (ভারতীয় সময় রাত সাড়ে ৮টা) সময় মার্কো রুবিওর সঙ্গে বৈঠক করবেন তিনি। এর আগে গত জানুয়ারিতে ওয়াশিংটনে দুই বিদেশমন্ত্রীর সাক্ষাৎ হয়েছিল। তার পর আবার জুলাই মাসে তাদের বৈঠক হয়েছে। এবার নিউইয়র্কে দুই দেশের বিদেশ মন্ত্রী বৈঠকে বসতে চলেছেন।

আরও খবর : প্যালেস্টাইনকে রাষ্ট্র হিসেবে স্বীকৃতি! কড়া হুঁশিয়ারি নেতানিয়াহু’র

জানা গিয়েছে, নিউইয়র্কে রাষ্ট্রপুঞ্জের সাধারণ সভা অনুষ্ঠিত হবে। তাতে যোগ দেওয়ার জন্য রবিবার নিউইয়র্কে পৌঁছেছেন জয়শংকর। সেখানে শুরুতে ফিলিপিন্সের বিদেশমন্ত্রী থেরেসা পি লাজারোর সঙ্গে বৈঠক করবেন তিনি। তার পরেই মার্কিন বিদেশমন্ত্রীর সঙ্গে বৈঠক করবেন জয়শংকর।

এই বৈঠক বেশ গুরুত্বপূর্ণ হতে চলেছে। কারণ, প্রথমটি হল ভারত ও আমেরিকার মধ্যে বাণিজ্যচুক্তি। যা বহু দিন ধরে নানা কারণে ঝুলে রয়েছে। তার পরেই রয়েছে ভারতের উপর অতিরিক্ত শুল্ক নিয়ে আলোচনা। পাশাপাশি H1B ভিসার নিময় পরিবর্তনের পর এই বৈঠক বেশ গুরুত্বপূর্ণ হতে চলেছে বলে মনে করছে কূটনৈতিক মহল।